Zara taona (tononkalo)

Zara taona 
Midona midona reroy Ankaratra,

Midona kanefa tsy fahavaratra!..

Fombany ihany...mizara taona;

Vaky tsipelana ny havoana

Eny ê roy,

Vaky tsipelana ho'aho Anjafy.

Ora-mikija tsy avy mafy...

Rehefa Ankaratra no migaona

Dia efa hizara tokoa ny taona;

Fomban'ny felana ny avy aloha

Mitory ny taona efa tafafoha;

Mihanjaka anefa ny taho mitranga 

Tomany tomany Ravoromanga!

Ny orana moa ve no hampitsetra

Saingy manjombona ny rehetra?

Tsy izany izany fa manadala:

Ny kotsam-pitiavana saro-miala!

Ny tazom-pitia dia saro-miody!

Tomany tomany ny mpiantso tody...

Raha todim-paty dia aoka ihany,

Fa todim-pitia ê ka fitomany.

Dox

(Misy hira)